DEĊIŻJONI TAL-KUMMISSJONI
tat-18 ta' Diċembru 2006
li tawtorizza lir-Rumanija biex tipposponi l-applikazzjoni ta' ċerti dispożizzjonijiet tad-Direttiva tal-Kunsill 2002/53/KE rigward it-tqegħid fis-suq ta' żerriegħa ta' ċerti varjetajiet ta' speċi ta' pjanti agrikoli
(notifikat bid-dokument numru C(2006) 6568)
(Test b'rilevanza għaż-ŻEE)
(2007/69/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat ta' l-Adeżjoni tal-Bulgarija u r-Rumanija, u b'mod partikolari l-Artikolu 4(3) tiegħu,
Wara li kkunsidrat l-Att ta' Adeżjoni tal-Bulgarija u r-Rumanija, u b'mod partikolari l-Artikolu 42 tiegħu,
Billi:
(1)
Skond l-Artikolu 42 ta' l-Att ta' l-Adeżjoni, il-Kummissjoni tista' tadotta miżuri tranżitorji jekk dawn il-miżuri tranżitorji huma meħtieġa biex jiffaċilitaw it-tranżizzjoni mir-reġim eżistenti fil-Bulgarija u r-Rumanija għal dak li jirriżulta mill-applikazzjoni tar-regoli veterinarji u fitosanitarji tal-Komunità. Dawk ir-regoli jinkludu r-regoli rigward it-tqegħid fis-suq taż-żerriegħa.
(2)
Id-Direttiva tal-Kunsill 2002/53/KE tat-13 ta' Ġunju 2002 dwar il-katalogu komuni tal-varjetajiet ta' l-ispeċi ta' pjanti agrikoli (1) tistipula li ż-żerriegħa ta' varjetajiet ta' l-ispeċi ta' pjanti agrikoli koperti bid-Direttiva 2002/53/KE kif imsemmi fl-Artikolu tagħha 1(1) tista' titpoġġa fis-suq biss jekk intlaħqu r-rekwiżiti ta' l-Artikoli 4(1), 7 u 11 ta' din id-Direttiva.
(3)
It-tqegħid fis-suq taż-żerriegħa ta' ċerti varjetajiet ikollu jiġi pprojbit fir-Rumanija mid-data ta' l-adeżjoni, sakemm ma tingħatax deroga minn dawk id-dispożizzjonijiet.
(4)
Sabiex ir-Rumanija tkun tista' tieħu u timplimenta l-miżuri meħtieġa biex tiżgura li l-varjetajiet in kwistjoni ġew aċċettati skond il-prinċipji tas-sistema tal-Komunità, hija għandha titħalla tipposponi għal perjodu ta' tliet snin wara d-data ta' l-adeżjoni l-applikazzjoni tad-Direttiva 2002/53/KE fir-rigward tat-tqegħid fis-suq fit-territorju tagħha ta' żerriegħa tal-varjetajiet elenkati fil-katalogu tagħha, bi qbil ma' prinċipji għajr dawk ta' dik id-Direttiva u li huma koperti bit-talba uffiċjali Rumena tat-28 ta' Settembru 2006.
(5)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar iż-Żerriegħa u l-Materjal ta' Propagazzjoni għall-Agrikoltura, l-Ortikoltura u l-Forestrija,
ADOTTAT DIN ID-DEĊIŻJONI:
Artikolu 1
Permezz tad-deroga mill-Artikoli 4(1), 7 u 11 tad-Direttiva 2002/53/KE r-Rumanija tista' tipposponi, għal perjodu ta' tliet snin wara d-data ta' l-adeżjoni, l-applikazzjoni ta' dik id-Direttiva rigward it-tqegħid fis-suq fit-territorju tagħha ta' żerriegħa tal-varjetajiet elenkati fl-Anness ta' din id-Deċiżjoni.
Matul dak il-perjodu, żerriegħa ta' din ix-xorta se titqiegħed fis-suq biss fit-territorju tar-Rumanija. Kull tikketta jew dokument, uffiċjali jew ta' natura oħra, li jitwaħħlu ma' jew li jakkumpanjaw il-lott taż-żerriegħa skond id-dispożizzjonijiet ta' din id-Deċiżjoni għandhom jindikaw b'mod ċar li ż-żerriegħa hija maħsuba biex titqiegħed esklużivament fis-suq fit-territorju tar-Rumanija.
Artikolu 2
Din id-Deċiżjoni għandha tgħodd bil-kundizzjoni u mid-data tad-dħul fis-seħħ tat-Trattat ta' l-Adeżjoni tal-Bulgarija u r-Rumanija.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 18 ta' Diċembru 2006.